হিন্দু ভাইয়ের কিডনিতে বাঁচবে হাবিবুরের প্রাণ! বিরাট রায় আদালতের

ওয়েব ডেস্ক: কলকাতা হাইকোর্টের (Calcutta High Court) নির্দেশে কিডনি প্রতিস্থাপনের (Kidney Transplant) অনুমতি পেলেন পূর্ব বর্ধমানের বাসিন্দা শেখ হাবিবুর রহমান। দীর্ঘদিন ধরে কিডনির জটিল সমস্যায় ভুগছিলেন তিনি। চিকিৎসকদের পরামর্শে প্রতিস্থাপনের সিদ্ধান্ত নেওয়া হলেও স্বাস্থ্য দফতরের আপত্তিতে প্রক্রিয়া আটকে গিয়েছিল। শেষমেশ বিচারপতি অমৃতা সিনহার (Justice Amrita Sinha) হস্তক্ষেপে মিলল সবুজ সংকেত।

মামলার শুনানিতে জানা যায়, মধ্যমগ্রামের এক হিন্দু ব্যক্তি স্বেচ্ছায় হাবিবুরকে কিডনি দান করতে চেয়েছিলেন। কিন্তু স্বাস্থ্য দফতরের তরফে অনুমতি দেওয়া হয়নি। দফতরের যুক্তি ছিল, দাতা ও গ্রহীতার মধ্যে আর্থিক লেনদেন থাকার সম্ভাবনা রয়েছে। একইসঙ্গে সরকারি অপেক্ষমান তালিকায় হাবিবুরের নাম ২৬ নম্বরে থাকায় আবেদন খারিজ করা হয়।হাবিবুরের স্ত্রী এরপর আদালতের দ্বারস্থ হন। তাদের পক্ষে আইনজীবী ফিরদৌস শামীম ও গোপা বিশ্বাস যুক্তি দেন, অঙ্গ প্রতিস্থাপন আইনে দাতা-গ্রহীতার আত্মীয়তার শর্ত নেই। তাছাড়া, আর্থিক লেনদেন নেই বলেই দাতা শপথপত্রে উল্লেখ করেছেন।

আরও পড়ুন: নিম্নচাপ, তুমুল বৃষ্টির পূর্বাভাস, পুজোতে ভাসবে কোন কোন দিন?

প্রথমে বিচারপতি অমৃতা সিনহা কিছুটা দ্বিধা প্রকাশ করেন। তাঁর বক্তব্য ছিল, আদালত এভাবে সরাসরি অনুমতি দিলে ভবিষ্যতে একাধিক মামলা জমে যেতে পারে। তবে রাজ্যের রিপোর্টে উঠে আসে, গত চার বছর ধরে স্বাস্থ্য দপ্তরে কোনও আপিলেট কর্তৃপক্ষ নেই। সেই পরিস্থিতিতে আদালতকে পদক্ষেপ করতেই হয়।

রায়ে বিচারপতি সিনহা বলেন, “মামলাকারী চাইলে বেআইনি পথে প্রতিস্থাপন করাতে পারতেন। কিন্তু তিনি আইনের প্রতি আস্থা রেখে আদালতের শরণাপন্ন হয়েছেন। তাই এই অনুমতি দেওয়া হচ্ছে।” ফলে আদালতের নির্দেশে সরাসরি কলকাতার ওই বেসরকারি হাসপাতালে হিন্দু দাতার শরীর থেকে কিডনি নিয়ে প্রতিস্থাপন করা যাবে মুসলিম রোগী হাবিবুর রহমানের শরীরে।